Šeliga, Juraj, poslanec NR SR (2022-12-07):
Dámy a páni, pán špeciálny prokurátor, je také príznačné, že už nie ste v politike, ale že na tejto strane pléna dneska nestojí nikto, včera keď tu bol váš kolega pán Žilinka, bolo tu viac kolegov. Asi je to tým, že ten celý deň, ktorý sme tu počúvali tú rozpravu, tak sa museli z toho vyspať a nie sú schopní prísť. A najmä o to viac ma to mrzí, a to hovorím ako politik, že niektorí kolegovia z opozície ľúbia tak na tlačových konferenciách útočiť na Úrad špeciálnej prokuratúry. Hovoria o tom, že je to organizovaná pomaly mafia, ktorá sa snaží rozložiť právny štát. A dnes, keď v zmysle rokovacieho poriadku a zákonov v tejto krajine je úplne ľahko možné a dobré sa konfrontovať so špeciálnym prokurátorom, tak tu nie je nikto. A mrzí ma to o to viac, že tí hlasní kritici sa ako keby schovávajú naozaj za kamery a keď je možné si vysvetliť veci z očí do očí, lebo ak nám naozaj ide o právny štát a o spravodlivosť v tejto krajine, tak je dobré si veci vysvetľovať a vysvetľovať si ich verejne aj pred médiami, tak tu nie sú. Ja chcem otvoriť tri veci, ktoré sa mi zdajú veľmi dôležité a o ktorých by som bol rád, keby sme dnes mohli hovoriť. Samozrejme, správa Úradu špeciálnej prokuratúry je k dispozícii a všetkých pozývam, aby si ju prečítali. Nájdu ju na internetovej stránke Národnej rady. Myslím, že štatisticky aj obsahovo je hutná a tí, ktorí majú záujem o to vedieť, čo sa na Úrade špeciálnej prokuratúry deje, tak sa z tejto správy dozvedia gro informácií. Tá prvá oblasť alebo prvý okruh, o ktorom chcem hovoriť, sú neustále útoky na Úrad špeciálnej prokuratúry. Stalo sa už akýmsi dobrým zvykol, že tí, ktorí sú obvinení alebo obžalovaní zo závažnej trestnej činnosti a ktorí boli prepojení špeciálne na bývalú vládu, na vládu strany SMER a dnes strany HLAS, používajú svojich priateľov v politike ako akýsi buldozér. A teraz, aby to nebolo nejakým spôsobom nejasné, hovorím najmä o pánovi Robertovi Ficovi, ktorý veľmi často robí tlačové konferencie, ktorý hovorí o tom, že Úrad špeciálnej prokuratúry treba zrušiť. A toto tu chcem artikulovať. Vy veľmi dobre poznáte, o čom Fico a ďalší hovoria na tlačových konferenciách. Je tu obrovské riziko a obrovská snaha zrušiť Úrad špeciálnej prokuratúry, lebo proste stúpa ľuďom na otlaky, lebo stále sa ho nepodarilo ovládnuť a stále sa ho nepodarilo podriadiť Generálnej prokuratúre. Hoc tie snahy sú zrejmé a enormné, o tom budem hovoriť ďalej. Ale toto chcem, aby tu znelo a aby aspoň tých pár, ktorí tu dnes sedíme, sme o tom hovorili aj ďalej a aby to aj médiá počuli. Je tu obrovská snaha zrušiť, oslabiť Úrad špeciálnej prokuratúry a to preto, že je nepohodlný. A ja sa obávam, že ak sa po voľbách k moci dostanú strany, ktoré dnes robia tlačové konferencie a hovoria o únose právneho štátu, tak nebudú váhať a nebudú mať zľutovanie a Úrad špeciálnej prokuratúry zrušia. A s tým súvisí aj ďalšia vec, a tú vec máme dnes na stole ako plénum Národnej rady Slovenskej republiky, a to sú novely Trestného poriadku a Trestného zákona. Novely, ktoré ponúka jeden opozičný poslanec, majú za cieľ podľa môjho názoru pokriviť právny štát. A to preto, že chcú podriadiť Úrad špeciálnej prokuratúry generálnemu prokurátorovi, tak potajomky len cez jeden paragraf, takú nenápadnú výhybku, aby si to nikto nevšimol. Rovnako chcú oslabiť princípy v práve, ktoré tu fungujú roky. Neznalosť zákona neospravedlňuje, zrazu ospravedlňovať bude. Spolupracujúci obvinení, ktorí v našom právnom poriadku sú minimálne 17 rokov, zrazu majú byť na okraji a majú pomaly vypadnúť z Trestného poriadku, a to len preto, lebo pár ľudí, ktorých v minulosti s vysokou pravdepodobnosťou páchali trestnú činnosť, začali hovoriť o tom, komu vlastne slúžili a kto im v tom celom pomáhal. A rovnako potom veľmi zvláštne je tu obrovská tendencia znížiť trestné sadzby pre verejných funkcionárov, ktorí kradli verejné peniaze. O tom, že sa majú znížiť trestné sadzby a že o tom netreba debatovať, o tom neni žiadna pochybnosť. Ale špeciálne vypichujem tú kategóriu verejných funkcionárov, ktorí rozkrádali verejné peniaze. To je niečo, čo je podľa mňa neprijateľné. To je druhý okruh, ktorý som chcel otvoriť, lebo sa mi zdá dôležitý, aby znel týmto plénom a aby ho verejnosť bola schopná vnímať a registrovať. No a tretia vec je, aby to nevyzeralo, že sa chcem nejakým spôsobom zastávať generálnej, teda špeciálnej prokuratúry a že včera som bol kritický ku Generálnej prokuratúre, tak by som bol rád, ak by bolo možné zo strany pána špeciálneho prokurátora, a verím, že to bude diskusia, adresovať aj otázky, ktoré, opäť, opozícia, ale aj niektorí ďalší politici otvárajú, a to v súvislosti s vyšetrovaniami tých najväčších káuz. V rámci možného, v rámci toho, čo je možné povedať. Tu v kinosále Národnej rady sú púšťané nahrávky, nevieme, či autentické, alebo neautentické, nahrávky rôznych rozhovorov, rôznych vyšetrovateľov. A to celé je používané na to, aby boli spochybňované vyšetrovania káuz, ktoré sa týkajú najmä bývalej vlády. Rovnako je tu veľká debata a včera tu bola veľká debata úplne prirodzene o § 363, o tom, akým spôsobom Generálna prokuratúra vstupuje do konaní, ktoré sú tesne pred podaním žaloby. A zdá sa mi, že by bolo neprimerané túto tému obísť, práve naopak. Keď ste tu, pán špeciálny prokurátor, aby sme sa aj o tomto rozprávali a v rámci toho, čo môžete, aby ste túto tému adresovali a aby sme mohli o nej diskutovať. Toľko na úvod a... toľko na úvod. Ďakujem pekne.